**Käytä suu-nenäsuojainta ja huomioi käsihygienia:**

* Käytä käsidesiä ja halutessasi kirurgista suu-nenäsuojainta.
* Vältä rahan koskettamista paljain käsin.
* Pidä lahjoittajakontakti minimissä.

**Muutama ohje keräämiseen:**

* Keräysliivi päällä edustat Punaista Ristiä. Olethan kohtelias ja ystävällinen kaikille.
* Pyytämällä saat. Kysy ihmisiltä ”Haluaisitko sinä osallistua hätäapukeräykseen?” Muista kiittää.
* Tarjoa aktiivisesti eri maksutapoja, kuten tekstiviestilahjoittamista tai MobilePayta.
* Jos sinulta kysytään jotain mihin et osaa vastata, voit ohjata kysyjän esim. sivulle punainenristi.fi.

**Mihin varoja kerätään?**
Keräämme sitomattomia varoja katastrofirahastoon, jotta voimme auttaa nopeasti ja tehokkaasti siellä, missä avun tarve kulloinkin on suurin. Juuri nyt apua tarvitsevat Ukrainan konfliktin takia kärsivät ihmiset. Punainen Risti toimittaa heille vettä, ruokaa, suojaa ja terveyspalveluita. Autamme myös kadonneiden etsinnässä. Suomen Punainen Risti on valmiina auttamaan myös kotimaassa ja tilannetta seurataan aktiivisesti.

**Kuinka iso osa lahjoituksesta päätyy avun saajalle?**
Jokaisesta katastrofirahastoon lahjoitetusta eurosta **vähintään 80 senttiä** menee avustuskohteeseen. Katastrofirahaston sääntöjen mukaan keräyskulut saavat olla korkeintaan 20 prosenttia. Katastrofirahaston säännöt ja tiukka valvonta säätelevät lahjoitettujen rahojen käyttöä.

**Uhkaavassa tilanteessa muista seuraavat ohjeet:**

* Säilytä malttisi, älä provosoidu.
* Peräänny ja pidä turvaväli, jos voit.
* Kiinnitä ympäristön huomio tapahtumaan
* Hälytä lisäapua tarvittaessa
* Pakene heti, jos tilanne näyttää muuttuvan vaaralliseksi.
* Kerro tapahtuneesta Punaisen Ristin edustajalle palauttaessasi keräysvälineet.

**Tukea vapaaehtoisille**

Ukrainan tilanne voi aiheuttaa monenlaisia tunteita. Lahjoituksen yhteydessä ihmiset voivat kysyä, kommentoida ja purkaa omia tunteita, pelkoa ja epävarmuutta tilanteeseen liittyen. Lipaskerääjänä voit kertoa miten Punainen Risti auttaa. Kuuntelu riittää ja sen tunteen välittäminen, että lahjoittaja tuntee tulleensa kohdatuksi. Yritä sietää lahjoittajan mahdollisia vahvoja tunteita. Vältä fraaseja, omien tai muiden kokemusta kertomista. Jos tunnet tilanteet uhkaavaksi tai painostavaksi, poistu mahdollisuuksien mukaan paikalta.

**Huolehdi itsestäsi**

* Pidä sopivasti taukoja.
* Voit tuntea riittämättömyyden tunteita, turhautumista ja väsymystä keräystilanteessa ja sen jälkeen. Tämä on normaalia.
* Vältä alkoholin ja muiden päihteiden käyttöä rentoutumiskeinona.
* Pidä riittävä lepotauko ennen lähtöä seuraavaa vapaaehtoistehtävää.